text: Kristian Thulesen Dahl tager cyklen til Esbjerg
  08 september 2011 kl. 09.37
  I morgen fredag cykler Dansk Folkepartis gruppeformand og folketingskandidat i Sydjylland, Kristian Thulesen Dahl, vælgerne i møde.
  I stedet for at lade sig transportere i bil, tog eller valgbus finder han racercyklen frem og i vaskeægte Tour de France-stil iklæder han sig en farverig cykeltrikot i form af DF-cykeltrøje, samt Dannebrogshjelm, og så drager han ud med cyklen på de vestjyske landeveje sammen med en ?karavane? af to store reklamebiler. 
  Turen går fra markedspladsen i Brørup til Esbjerg, hvor Kristian Thulesen Dahl skal deltage i et valgmøde på Syddansk Universitet. 
  -Jeg har altid været bidt af en gal cykel. For få år siden kørte jeg med Team Rynkeby den lange tur til Paris til fordel for Børnecancerfonden. Nu gælder det den noget mindre ?etape? til Esbjerg, som jeg glæder mig meget til og håber at gennemføre inden for tidsgrænsen, siger Kristian Thulesen Dahl.
  